CELEX: 32016R1759
Language: hr
Date: 2016-09-28 00:00:00
Title: Provedbena uredba Komisije (EU) 2016/1759 оd 28. rujna 2016. o razvrstavanju određene robe u kombiniranu nomenklaturu

4.10.2016   
               
               
                  HR
               
               
                  Službeni list Europske unije
               
               
                  L 269/4
               
            PROVEDBENA UREDBA KOMISIJE (EU) 2016/1759
      оd 28. rujna 2016.
      o razvrstavanju određene robe u kombiniranu nomenklaturu
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
      budući da:
      
                  (1)
               
               
                  Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.
               
            
                  (2)
               
               
                  Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.
               
            
                  (3)
               
               
                  U skladu s navedenim općim pravilima, robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2.
               
            
                  (4)
               
               
                  Primjereno je odrediti da u skladu s člankom 34. stavkom 9. Uredbe (EU) br. 952/2013 korisnik odluke kojemu su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trajanje tog razdoblja trebalo bi biti tri mjeseca.
               
            
                  (5)
               
               
                  Mjere predviđene ovom Uredbom u skladu su s mišljenjem Odbora za carinski zakonik,
               
            DONIJELA JE OVU UREDBU:
      Članak 1.
      Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
      Članak 2.
      U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
      Članak 3.
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 28. rujna 2016.
         
            
               Za Komisiju,
            
            
               u ime predsjednika,
            
            Stephen QUEST
            
               Glavni direktor za oporezivanje i carinsku uniju
            
         
      
      
         (1)  SL L 269, 10.10.2013., str. 1.
      
      
         (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.)
      
         PRILOG
         
                     Opis robe
                  
                  
                     Razvrstavanje
                     (oznaka KN)
                  
                  
                     Obrazloženje
                  
               
                     (1)
                  
                  
                     (2)
                  
                  
                     (3)
                  
               
                     Proizvod se sastoji od tijela s narezanim metričkim navojem, izrađenog od pocinčanog čelika, te glave izrađene od plastične mase. Tijelo s navojem izrađeno je valjanjem i ima dužinu 23 mm i promjer 6 mm. Okrugla glava promjera je 14,5 mm i nema udubina ni utora za alate.
                     Proizvod je namijenjen uporabi kao „potporanj/noga” za pokućstvo (može se međutim upotrebljavati i s drugim predmetima koji se stavljaju na pod) i služi prilagođavanju visine predmeta uvrtanjem navojnog dijela u predmet.
                     Vidjeti sliku. (*)
                     
                  
                  
                     7318 15 90 
                  
                  
                     Razvrstavanje se utvrđuje u skladu s općim pravilima 1, 3 (b) i 6 za tumačenje kombinirane nomenklature i nazivima oznaka KN 7318 , 7318 15  i 7318 15 90 .
                     Proizvod je složena roba koja se sastoji od dva materijala. Sastavni dio koji proizvodu daje njegovo ključno obilježje je tijelo s navojem izrađeno od pocinčanog čelika koje služi prilagođavanju visine predmeta uvrtanjem u predmet.
                     Razvrstavanje u tarifni broj 8302  kao metalni okov, pribor i slični proizvodi za pokućstvo je isključeno jer namjena proizvoda nije očita iz njegovih objektivnih obilježja te ga je moguće upotrebljavati i s drugim proizvodima osim pokućstva. Proizvod ima objektivna obilježja vijka iz tarifnog broja 7318 . Stoga se razvrstava u oznaku KN 7318 15 90  kao ostali vijci.
                  
               
            (*)  Slika je samo informativne naravi.